Blcháč, Ján, poslanec NR SR (2022-09-28):
Ďakujem pekne za slovo. Vážený pán predsedajúci, kolegyne, kolegovia, dovoľte, aby som stručne uviedol návrh zákona, ktorý už predkladáme za stranu HLAS – sociálna demokracia niekoľkýkrát, ale teraz v inovovanej podobe, a to preto, pretože medzičasom vykonal na Slovenskom pozemkovom fonde kontrolu Najvyšší kontrolný úrad a z jeho záverov vyplýva, že potrebujeme, aby sme tento zákon mohli reálne presadiť do praxe. A ja chcem vyzvať ctenú poslaneckú snemovňu, aby tak ako naša skupina zaradených poslancov za stranu HLAS – sociálna demokracia podporuje dobré návrhy zákonov, tak aj tento návrh zákona je dobrý a požiadame o podporu aj poslancov vládnej koalície, pretože určite prítomní aj starostovia a primátori ocenia tento prístup, keď sa konštatovalo, že z pera Najvyššieho kontrolného úradu, že okrem iných nezrovnalostí, ktoré kontrola zistila, zistil Najvyšší kontrolný úrad, že Slovenský pozemkový fond nevedie osobitnú evidenciu pozemkov v jeho správe a nakladaní, ale vychádza z údajov zapísaných v katastri nehnuteľností, pričom súčasná legislatívna legislatíva túto povinnosť Slovenskému pozemkovému fondu neukladá. A to je vlastne práve účelom tohto návrhu zákona okrem samotnej podstaty, že by mali pozemky, ktoré sú v správe Slovenského pozemkového fondu a sú, nachádzajú sa v zastavovaných častiach, územiach obcí a miest, aby prešli automaticky do vlastníctva týchto obcí a miest. Najskôr treba k tomu práve túto evidenciu, ktorú aj ako konštatoval aj Najvyšší kontrolný úrad, Slovenský pozemkový fond nemá, a ktorý ho najskôr musí teda určiť a tento návrh zákona práve pridáva § 34f, ktorý hovorí o registri pozemkov v správe pozemkového fondu, kde sa, kde má povinnosť. Bude mať povinnosť Slovenský pozemkový fond najskôr zriadiť register, ktorý je informačným systémom verejnej správy. Správcom a prevádzkovateľom registra je pozemkový fond. Po druhé, register sa vedie v elektronickej podobe, je verejný a sprístupnení na webovom sídle pozemkového fondu. Po tretie, register slúži ako evidencia vlastne všetkých pozemkov v správe a nakladaní pozemkového fondu. Po štvrté, do registra sa zapisujú o pozemkoch v správe o nakladaní pozemkového fondu údaje identifikačné, údaje vlastníka pozemku, informácie o tom, že vlastník nie je známy, identifikačné údaje o pozemku samotnom, v akom je katastrálnom území, list vlastníctva, parcela. Céčko, a po c) informáciu o existujúcom nájomnom vzťahu prípadnom pozemku a identifikačné údaje o nájomcovi. Navrhujeme, aby účinnosť tohto zákona bola dňom 1. apríla 2023, a to z toho dôvodu, aby bol dostatok, vytvorený dostatočný časový priestor na práve vytvorenie tohto registra. Samotná podstata návrhu zákona tkvie v tom, že na základe už takmer 30-ročných skúseností z novej samosprávy, poviem až našej samosprávy 32-ročnej, a snahe miestnej samosprávy vysporiadať vlastnícke vzťahy k pozemkom v zastavanom území obcí. Navrhovaná táto právna úprava sa týka teda pozemkov, ktoré sú majetkom štátu a sú v správe Slovenského pozemkového fondu, a ide o pozemky v zastavanom území obcí, na ktorých sa nachádzajú stavby vo vlastníctve obcí alebo ktoré tvoria verejné priestory obcí alebo sa tieto pozemky využívajú iné, na iné verejnoprospešné funkcie, napríklad verejné športoviská, verejné parky či miestne cintoríny a podobne. Už sme tu aj pri predkladaní návrhov v minulosti, napríklad pán kolega Ferenčák to predkladal, upozorňovali na problémy, s ktorými sa obce a mestá stretávajú pri vysporiadavaní práve pozemkov pod rôzne infraštruktúrne projekty, či sú to rekonštrukcie škôl alebo iných zariadení, ktoré sa nachádzajú a sú vo vlastníctve miest alebo v príprave investičných projektov, cyklochodníky, rekonštrukcia ciest a parkovísk a podobne, a s akými problémami sa stretávame a stretávame sa dodnes. Najčerstvejšia informácia, ktorú mám, z jedného mesta, len tak pre vašu informáciu, vysporiadanie 104 m2 pod cyklochodník z celkovej, z celkovej výmery asi 1 000 m2, čiže 10 %, trvala tak asi pol roka, ale, a to bolo, to bol optimálny čas. Ale čo je zaujímavé, že najskôr sme si boli povinní teda urobiť znalecký posudok na tých 104 m2. Znalec odhadol cenu, znaleckú cenu pozemku na 8 euro za jeden meter štvorcový, no ale odpoveď zo Slovenského pozemkového fondu, zrejme potrebujú naháňať hospodársky výsledok (povedané s úsmevom), bola, že oni sú to ochotní predať, ale za 18 eur za meter štvorcový, tak viete, to sú, a predtým, keď sme mali informácie, boli sumy podstatne vyššie, možno ešte za menšie čiastky a vlastne keďže, keďže mestá, obce a samospráva sú súčasťou verejnej správy, tak takéto praktiky by asi nemali existovať, jednoducho povedané. Preto ešte raz na záver môjho vystúpenia k predloženému návrhu zákona, ktorým sa mení a dopĺňa zákon č. 138/1991 Zb. o majetku obcí v znení neskorších predpisov a ktorým sa menia a dopĺňajú niektoré zákony, chcem vyzvať opäť ctenú poslaneckú snemovňu o podporu tohto návrhu v prvom čítaní a posunutie do druhého čítania, aby sme sa v samospráve, to už bude vlastne aj po voľbách, aby sa nová, noví predstavitelia, aby sme zanechali novým predstaviteľom alebo niektorým staronovým možno predstaviteľom samospráv darček v podobe uľahčenia ich procesov, ktoré budú musieť aj oni, tak ako doterajší predstavitelia samosprávy, prekonať a pri príprave predovšetkým investícií pre vlastné potreby, ale aj mnohé ďalšie podpory, napríklad podnikateľských subjektov, ktoré sa takisto ako súkromné spoločnosti boria s vysporiadaním nejakých drobných kúskov pozemkov, aby sa vďaka tomu vyhli. K tomu je ale potrebná predovšetkým tá legislatíva, ktorá upravuje povinnosť Slovenskému pozemkovému fondu vytvoriť register takýchto pozemkov, aby sa vôbec vedelo, čo sa má previezť na tie mestá a obce v zastavanom území obce. Ďakujem pekne za podporu.